གསུམ་པ།འོ་ན་དེང་རབས་ཀྱི་ཀུན་སྤྱོད་དེ་དང་འབྲེལ་བའི་དཀའ་རྙོག་ག་རེ་ཡོད་རེད་ཅེ་ན།དེ་རིང་ཁ་སང་ང་རང་ཚོས་འཚོ་གནས་བྱེད་ས་འདི་ལ་།ས་མཚམས་ཆུ་མཚམས་འདྲ་བཅད་ནས་རྒྱལ་ཁབ་ཕན་ཚུན་བར་ལ་ས་རྩོད་དང་།ཆུ་རྩོད།གནམ་རྩོད་སོགས་དང་།དེའི་ཐོག་ནས་ཕན་ཚུན་དམག་འཁྲུག་གིས་དོན་མེད་མི་སེར་མང་པོ་ཞིག་གི་ལུས་སྲོག་ལ་གནོད་འཚེ་བྱེད་པ།དེ་དང་དེ་མཚུངས་ལྟ་གྲུབ་དང་ཤ་མདོག་སོགས་མི་འདྲ་རྒྱུ་མཚན་ཙམ་བཟུང་ནས་ཆོས་ལུགས་ཕན་ཚུན་དང་མི་རིགས་ཕན་ཚུན་བར་མཐོང་ཆུང་དང་ཁྱད་གསོད་བརྙས་བཅོས་དང་གསོད་རེས་ཀྱི་ཡ་ང་བའི་གནས་ཚུལ་གྱི་ཇི་རྙེད་ཅིག་བྱུང་དང་འབྱུང་བཞིན་པ་རེད།དེ་བཞིན་དུ་རྒྱལ་ཁབ་ནང་ལོག་ཡིན་ན་ཡང་མངའ་སྡེ་ཕན་ཚུན།ལུང་པ་ཕན་ཚུན།ཁྱིམ་མཚེས་ཕན་ཚུན།དེའི་ནང་ནས་ཀྱང་ནང་མི་ཕན་ཚུན།དེ་བས་ཀྱང་ཕ་མ་བུ་རྒྱུད་ཀྱི་བར་ལ་རྒྱུ་ནོར་སོགས་ཀྱི་རྩོད་རྙོག་དང་གསོད་རེས་མཚོན་པའི་བྱ་བ་ངན་པ་སྣ་ཚོགས་ཞིག་དེ་རིང་ཁ་སང་ཇེ་མང་ནས་ཇེ་མང་དུ་འགྲོ་བཞིན་ཡོད་པ་དེ་ང་རང་ཚོས་མཐོང་ཆོས་སུ་ཡོད་བཞིན་པ་དེ་རེད།དེ་དག་ཚང་མ་དུས་རབས་འདིར་མིའི་བཟང་སྤྱོད་ཉམས་ཆག་སོང་བའི་དབང་གིས་ཡོང་བ་ཤ་སྟག་རེད།དེ་ནི་ང་རང་ཚོ་ནང་བཅུད་ཀྱི་སེམས་ཅན་ཐོག་དཀའ་རྙོག་ཅིག་རེད།